送大行谢驿梅使琉球
王矿 (Ming)
使节分星象，仙舟捧御函。丝纶宣海岳，天地极东南。服荷殊宣赐，才推绝域堪。远人胥乐附，异俗乃能谙。父老相如檄，诗书陆贾谈。徵牢宵逾十，馆谷日过三。牛马风何隔，金银气不贪。两阶遐格舜，九扈乍闻郯。专对名非忝，周咨迹岂惭。归航应载石，赴阙及传柑。国体从兹振，兵威不自戡。梅花洋信近，延伫慰朋簪。